Το Οχάιο και την Αριζόνα επισκέπτεται ο πρόεδρος Μπούς - 2004-01-21
μετά τη χθεσινή του ομιλία για την κατάσταση της συμπολιτείας
Ο πρόεδρος Μπους μεταβαίνει σήμερα στις πολιτείες Οχάϊο και Αριζόνα για να προωθήσει τα μηνύματα της χθεσινοβραδυνής ομιλίας του προς το έθνος για την κατάσταση της Συμπολιτείας. Τα θέματα που ανέπτυξε κατά την ομιλία του αυτή ενώπιον της Βουλής και της Γερουσίας θα αποτελέσουν και τα θέματα της εκστρατείας του για επανεκλογή. Στην περσινή ομιλία του προς το έθνος ο πρόεδρος Μπους ανέπτυξε τα επιχειρήματά του για την εισβολή στο Ιράκ. Στη χθεσινοβραδυνή μίλησε για την πτώση του Σαντάμ Χουσείν. «Ο κάποτε παντοδύναμος ηγέτης του Ιράκ βρέθηκε σε μια τρύπα και τώρα είναι κλεισμένος σ ένα κελλί.» Ο αμερικανός πρόεδρος είπε επίσης πως η Αμερική δεν εκφοβίζεται από «μαχαιροβγάλτες και δολοφόνους», που εξακολουθούν να επιτίθενται εναντίον των αμερικανικών στρατευμάτων στο Ιράκ και πρόσθεσε πως οι φονιάδες αυτοί θα αποτύχουν και ο Ιρακινός λαός θα ζήσει ειρηνικά. "Θα τακτοποιήσουμε τους κακοποιούς αυτούς στο Ιράκ, όπως τακτοποιήσαμε και το φαύλο καθεστώς του Σαντάμ Χουσείν. » Ο κ. Μπους είπε πως οι Αμερικανοί συμπαρίστανται στον Ιρακινό λαό, καθώς αυτός προσπαθεί να δημιουργήσει ένα ελεύθερο και ειρηνικό έθνος. Ο αμερικανός πρόεδρος είπε ακόμα πως χάρη στη βούληση και την αποφασιστικότητα της Αμερικής, ο κόσμος αλλάζει προς το καλύτερο. Μετά την πτώση των Ταλεμπάν στο Αφγανιστάν, είπε, η χώρα αυτή έχει τώρα ένα σύνταγμα που εγγυάται τη διεξαγωγή ελεύθερων εκλογών και την πλήρη συμμετοχή των γυναικών. Για τη Λιβύη, ο πρόεδρος Μπους είπε πως συμφώνησε να καταργήσει όλα τα όπλα της μαζικής καταστροφής, γιατί ο Μουαμάρ Γκαντάφι έκρινε πολύ σωστά πως θα είναι ασφαλέστερος χωρίς τα όπλα αυτά. Στη συνέχεια, ο κ. Μπους είπε πως η Αμερική επεδίωξε την υποστήριξη της διεθνούς κοινότητας στις επιχειρήσεις της στο Αφγανιστάν και το Ιράκ και το επέτυχε. Αλλά, πρόσθεσε, υπάρχει διαφορά μεταξύ του να ηγείσαι μιας συμμαχίας πολλών εθνών και του να υποτάσσεσαι στις αντιρρήσεις των λίγων. Κατά την έκφρασή του: «Η Αμερική δε θα ζητήσει ποτέ την άδεια για να κατοχυρώσει την ασφάλειά της. » Φέτος, είπε ο κ. Μπους το έθνος πρέπει να αποφασίσει εάν θα συνεχίσει τον αγώνα του κατά της τρομοκρατίας ή εάν θα υιοθετήσει την εσφαλμένη αντίληψη ότι ο κίνδυνος παρήλθε. «Μαζί αντιμετωπίσαμε σοβαρές προκλήσεις. Μαζί και πάλι αντιμετωπίζουμε τώρα μια επιλογή. Είτε θα προχωρήσουμε με πεποίθηση και αποφασιστικότητα, είτε θα αντιστρέψουμε πορεία με την επικίνδυνη ψευδαίσθηση πως οι τρομοκράτες έπαψαν να συνωμοτούν και τα παράνομα καθεστώτα δεν αποτελούν πια κίνδυνο για μας. » Το μεγαλύτερο μέρος της ομιλίας του ο πρόεδρος Μπους το αφιέρωσε στο πώς σκοπεύει να βελτιώσει τη ζωή των Αμερικανών, με τη διάθεση περισσότερων χρημάτων για την ανάπτυξη της απασχόλησης. Επίσης απηύθυνε έκκληση προς το κογκρέσο να καταστήσει μόνιμες τις φορολογικές περικοπές που εφάρμοσε η κυβέρνησή του. Ο κ. Μπους θέλει επίσης να γίνουν τροποποιήσεις στη μεταναστευτική νομοθεσία, έτσι ώστε να χορηγηθούν προσωρινές άδειες εργασίας σε παράνομους μετανάστες. Ο αμερικανός πρόεδρος ζήτησε περισσότερα χρήματα για τεστ για ναρκωτικά στα σχολεία και για προγράμματα που προωθούν τη σεξουαλική αποχή, για να μειωθεί η διάδοση νόσων που μεταδίδονται με τη σεξουαλική επαφή. Τέλος, ο κ. Μπους επιδιώκει μεγαλύτερη χρηματοδότηση από το κράτος θρησκευτικών φιλανθρωπικών οργανώσεων και περισσότερα χρήματα για φυλακισμένους που αφήνονται ελεύθεροι, για να μπορέσουν να επανενσωματωθούν στην κοινωνία.